# Die Schedelsche Weltchronik (deutsch):244

| 243 <<<Vorheriges Blatt | Die Schedelsche Weltchronik Blatt CCXLIIII | Nächstes Blatt>>> 245 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## verso:

BAsel ist ein weyte vnd fast namhaftige statt schweyzerlands an eim ko$^e$nigclichen ende erpawt. dann so diese statt lateinisch genennt wirdt so ist es nach art des kriechischen gezu$^e$ngs souil als ko$^e$nigclich gesprochen. Oder aber diese statt hat iren namen von dem mangel der grundfeste auß vrsachen der vilfeltigen erdpiden. vnd auß bedeu$^e$tnus des lateinischen namens dieser statt. wiewol man in der gemainde sagt. das ettwen ein Basilisck alda verborgen gelegen sey von dann her diser statt ir namen entstannden vnd bliben sey. Der Rhein fleu$^e$ßt schier mitten durch dise statt. Doch ist daru$^e$ber ein prugt von einem teyl zu dem andern. Derselb fluss des rheins entspriengt in dem gepirg vnnd wirdt durch mancherlay ansto$^e$ße zwischen gehen scharpffen felsen also eingezwengt das er einen erschrecklichen saws von ime gibt. Sunderlich fleu$^e$ßt er bey Schafhawsen mit großer ongestu$^e$migkeit vberwaltzende. vnd vnder dem stettlein Lauffenberg wirdt er mit felsen also eingedrenngt das er vor zwancksale vnd gesto$^e$ße als ein weisser schaym erscheint. Von dannen rynnet er grawsamlich schaymende in weytem schlund bis gein Basel. diselben statt vnd prugt heymlich beschedigende, dann er flo$^e$ßet die gestadt hin. sucht newe genng. ho$^e$lert das ertreich vnd fu$^e$llet es dann mit wind vnd wasser. Daher ko$^e$mbts das dise stat mermals mit erdpidem beschedigt worden ist. Dise statt hat von dem rhein darauff man daselbsthin. vnd vo dannen in schiffen vil gu$^e$etere fu$^e$eret große nutzperkeit. Sant Ursula die heillige junckfraw hat auch (als die hystorien sagen) mit iren weggeferten von Co$^e$lne auff dem Rhein gein Basel auffgeschiffet. vnn wiewol der Rhein den die dabey wonen zuzeiten vil schadens zufu$^e$egt so gibt er inen doch einen fruchtpern erdpodem. Diser statt ist in vnszern zeiten mit zygelstaynin mewrn. fast scho$^e$nen behawsungen. groszen clo$^e$stern vnd kirchen. mit weyte spitalen vnd andern einer statt nottu$^e$rftigen dingen mit großem umbkrays vnd zynnen vnd mit tieffen greben geziert vnd befestigt vnd hat zwischen den pergen ein weyte feldung. an getrayd unnd gu$^o$tem wein fast fruchtper. Aber wiwol in diser lo$^e$hlichen vnd alten statt vil anzaigung vnd vberbleibung ser alter gepew erscheinen so sind doch dieselben auß pawfelligkeit vnd erdpidem. auch auß alter also entstelt das man nicht erkennen kan was gestaltnus vnd zu welchem geprauch dieselben gepewe gemacht gewesen seyen. Aber dise statt ist wunderperlich geauffet vnd nach dem erdpidem wider erpawt. vnnd zu vnßern zeitten daselbst ein hohe schu$^o$l auffgericht. Dise statt ligt im Elßas ettwen Sweitz genant ettwen in galliaz yetzo in teu$^e$tsche land geho$^e$rende. Als Lud

## recto:

wig der Viennisch delphin die von Basel schier mit aller Gallischen ritterschaft vberfiele do schickten die schweitzer ire aydenossen iiij$^M$(?) woltu$^e$chtiger mann zu hilff. davon hernach weyter meldung beschiht. Dise statt hat zwu seyten. In der gro$^e$ßeren seyten sind drey berg. auff dem einen ist die bischoflich kirch. der heilligen junckfrauen marie thumstift mit hilff des seligen kaiser heinrichs des anderen gezieret. Auff dem andern wonen die geregelten chor herrn zu sannt Leonhart. Auff dem dritten ligt sant Peters kirch. Das erst closter mit der ebbtey zu sannt alban ligt an der spitz diser stat. In diser seyten haben auch die parfu$^o$ßer augustiner vnd prediger bru$^e$ed ire clo$^e$ster. vnd die creu$^e$tzherrn on teu$^e$tschen herrn ire hewßer. auch die closter frawe zu sant Katherinen. zu sant Claren. vnd zu sant Marian magdalenen ire clo$^e$ster. Aber in der klainen seyten ist ein fast treffenlichs cartheu$^e$ßer closter vnd sant Theodora vnd sant Niclasen kirch vnd andere gotzheu$^e$ßer. In diser statt ist auch nicht wenig heyligthumbs.
FRiderichen den hertzogen zu o$^e$sterreich darnach ro$^e$mischen kaiser het amedeus der hertzog von sophoy der in dem concili zu Basel babst erkorn vnd felix genant wardt sein tochter (die ein junge wittib vnd scho$^e$n war) zu der ee angetragen. vnd ime zu ir zwaymal hunderttrawsent guldein zu heyrat zegeben angepotten. wenn er ine einen nachkomen sant Peters nennet vnd Eugenium verliße. Dess entsetzet sich Friderich. dann er wolt mit seinem sacrament di sacrament der kirchen nicht beflecken vnd keret sich zu seim hofgesind vnd sprach. Die andern pflegen ire bischofliche wirdigkeit zeuerkawffen so wolt diser amedeus gern kawffen wenn er nur einen verkawffer fu$^e$nde.
LEonellus estensis marggraff zu Ferraria der erstgeporn auß Stella der edeln jungenfrawen vneelich geporn hat nach Aicolao(?) seinem vater zu Mayland gestorben das marggraffthumb empfangen vnd. ir(?). iar in frid vnd gerechtigkeit geregirt. vnd di statt Ferrariam mit newen mawren gegen dem flufs Padi eingefahen angefengt vnd vil hoher gepew. vnd ein closter sant Domninicus ordens auffgericht. vnd darinn sein begrebnus erwelt Diser was ein holdselig. gu$^e$etig. klu$^o$g vnd mylt man. vnd gu$^o$ter schriften wolgelert. vnnd het Johannis francisci gonzage von Mantua tochter zu der ee.